Teatavasti andis Tallinna linn eelmisel aastal 10 oma kooli erainvestorite hallata ja peab nüüd iga kuu maksma kindla summa renti, et erakätes olevas hoones üldse kooli pidada saaks.    23. oktoobril oli vastrenoveeritud Tallinna 32.  Keskkoolis Mustamäe Halduskogu Õiguskomisjoni väljasõidukoosolek, kus räägiti elust koolis pärast eraettevõtja poolt renoveerimise lõppu ja linna poolt nüüd koolihoonete 30 aastaks rendile võtmist eraomanikult.    Koosolekul osalenud erakonnakaaslase Marju Toomi sõnul on ilmnenud mitmed väga tõsised probleemid:    1. Järsult (kordades) on suurenenud kooli normaalseks tööks vajaliku elektri kulu, lisandunud sundventilatsioon oma küllalt võimsate ajamitega.  2. Lepingu järgi peab heakorra  majas ja piirneval territooriumil tagama üürile andja.  - Alltöödele võetud koristusfirma teeb oma majasisest tööd väga lohakalt ja keskmisest hinnast tunduvalt kõrgema hinna eest. Koolil ei olnud sõnaõigust alltöövõtja valikul. Näiteks, kasutatakse keskmisest kallima hinnaga tarvikuid (WC paber, paberkäterätid jne).  - Korda maja sees tagab kooli päevane valve - vanemad prouad. Öist valvet ei ole ette nähtud. On olemas vaatluskaamerad, kuid nende pildi pidev vaatamine ei kuulu päevavalvuri  ülesannete hulka, kuna tal tuleb tihti oma laua tagant lahkuda. Öiseid linte üle ei vaadata - tundub, et lepingus sellist vaatajat pole ettenähtud.  - Ka territooriumi öist valvet ei ole. Seega on kogu renoveeritud kompleks - maja ja spordiväljakud - vandaalide meelevallas. Vaatamata piirdeaiale. Seda on isegi autodega ära veetud. Tundub, et leping vandaalikaitset ette ei näe.  3. Koolil ei ole kuni aasta lõpuni kogu teenustepaki eest tasumiseks raha, sest sellist suurenemist ei näe ette 2008. aasta  linnaeelarve. Linnapoolsed rendimaksed algavad aga alles uuest aastast. Seega kool võib maksevõlglaseks jääda.